CELEX: 62019TN0703
Language: el
Date: 2019-10-11 00:00:00
Title: Υπόθεση T-703/19: Προσφυγή-αγωγή της 11ης Οκτωβρίου 2019 – DD κατά FRA

23.12.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 432/64
            
         
      Προσφυγή-αγωγή της 11ης Οκτωβρίου 2019 – DD κατά FRA
      (Υπόθεση T-703/19)
      (2019/C 432/75)
      Γλώσσα διαδικασίας: η αγγλική
      
         Διάδικοι
      
      
         Προσφεύγων-ενάγων: DD (εκπρόσωποι: L. Levi και M. Vandenbussche, δικηγόροι)
      
         Καθού-εναγόμενος: Οργανισμός Θεμελιωδών Δικαιωμάτων της Ευρωπαϊκής Ένωσης (FRA)
      
         Αιτήματα
      
      Ο προσφεύγων-ενάγων ζητεί από το Γενικό Δικαστήριο:
      
                  —
               
               
                  να του επιδικάσει χρηματική ικανοποίηση την οποία αποτιμά, κατά δίκαιη κρίση, στο ποσόν των 50 000 ευρώ λόγω της ηθικής βλάβης που φέρεται να υπέστη, όπως αυτή περιγράφεται αναλυτικά στο παρόν δικόγραφο·
               
            
                  —
               
               
                  να ακυρώσει την απόφαση του Διευθυντή του Οργανισμού Θεμελιωδών Δικαιωμάτων της Ευρωπαϊκής Ένωσης (FRA), της 21ης Δεκεμβρίου 2018, περί απορρίψεως της διοικητικής ενστάσεως την οποία είχε υποβάλει ο προσφεύγων-ενάγων δυνάμει του άρθρου 90, παράγραφος 1, του ΚΥΚ·
               
            
                  —
               
               
                  να ακυρώσει, εφόσον το κρίνει αναγκαίο, την απόφαση του Διευθυντή του FRA, της 24ης Ιουνίου 2019, περί απορρίψεως της διοικητικής ενστάσεως την οποία είχε υποβάλει ο προσφεύγων-ενάγων δυνάμει του άρθρου 90, παράγραφος 2, του ΚΥΚ·
               
            
                  —
               
               
                  να καταδικάσει τον καθού-εναγόμενο στα δικαστικά έξοδα.
               
            
         Ισχυρισμοί και κύρια επιχειρήματα
      
      Προς στήριξη της προσφυγής-αγωγής του, ο προσφεύγων-ενάγων προβάλλει εννέα λόγους.
      
                  1.
               
               
                  Με τον πρώτο λόγο προβάλλεται ότι οι διεξάγοντες τη διοικητική έρευνα δεν είχαν εντολή να διερευνήσουν την ενδεχόμενη παράβαση από τον προσφεύγοντα- ενάγοντα του άρθρου 17 ή του άρθρου 11 του ΚΥΚ ή να διερευνήσουν το μήνυμα ηλεκτρονικού ταχυδρομείου του προσφεύγοντος- ενάγοντος, της 5ης Μαρτίου 2014, όπως και ότι η διοικητική έρευνα στερείται νομικής βάσεως. Στο πλαίσιο του πρώτου λόγου, προβάλλεται, ακόμη, ότι ο FRA παρέβη το άρθρο 86, παράγραφος 2, του ΚΥΚ και το άρθρο 2, παράγραφος 1, της υπ’ αριθ. 2013/01 αποφάσεως του Διοικητικού Συμβουλίου.
               
            
                  2.
               
               
                  Με τον δεύτερο λόγο προβάλλεται ότι η κίνηση της διοικητικής έρευνας δεν στηρίχτηκε σε ενδείξεις ικανές να στοιχειοθετήσουν εύλογη υπόνοια διαπράξεως πειθαρχικής παραβάσεως από τον προσφεύγοντα- ενάγοντα.
               
            
                  3.
               
               
                  Με τον τρίτο λόγο προβάλλεται ο παράνομος χαρακτήρας της παραλείψεως ενημέρωσης του προσφεύγοντος- ενάγοντος σχετικά με την κίνηση της διοικητικής έρευνας, όπως και ο παράνομος χαρακτήρας της παραλείψεως κοινοποιήσεως σε αυτόν, παρά την υποβολή σχετικού αιτήματος, των σχετικών αποφάσεων.
               
            
                  4.
               
               
                  Με τον τέταρτο λόγο προβάλλεται ότι η διάρκεια της διοικητικής έρευνας και της προκαταρκτικής πειθαρχικής διαδικασίας υπερέβη την εύλογη.
               
            
                  5.
               
               
                  Με τον πέμπτο λόγο προβάλλεται ότι η απόφαση η οποία περάτωσε τη διοικητική έρευνα δεν ήταν αιτιολογημένη και δεν συνάδει με το άρθρο 3, του παραρτήματος IX, του ΚΥΚ.
               
            
                  6.
               
               
                  Με τον έκτο λόγο προβάλλεται ότι οι η έκθεση έρευνας πάσχει πλάνη περί το δίκαιο και περιέχει πρόδηλο σφάλμα εκτιμήσεως.
               
            
                  7.
               
               
                  Με τον έβδομο λόγο προβάλλεται παραβίαση του επαγγελματικού απορρήτου.
               
            
                  8.
               
               
                  Με τον όγδοο λόγο προβάλλεται παράβαση του άρθρου 4, παράγραφος 1, στοιχείο α', και του άρθρου 5, παράγραφος 1, στοιχείο α', του κανονισμού (ΕΚ) 45/2001 (1).
               
            
                  9.
               
               
                  Με τον ένατο λόγο προβάλλεται παράβαση του καθήκοντος επιμέλειας, έλλειψη αντικειμενικότητας και αμεροληψίας και κατάχρηση εξουσίας.
               
            
         (1)  Κανονισμός (ΕΚ) 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (ΕΕ 2001, L 8, σ. 1).